Am Ganze ginn et 26 Infektiounen am Land. Dorënner ee Mann vu 94 Joer, deen an engem kriteschen Zoustand ass. Iwwer 90 Leit sinn a Quarantän.

Resumé Regierungsrot / Reportage Maxime Gillen

De Coronavirus ass definitiv zu Lëtzebuerg ukomm an d'Situatioun huet sech an de leschte 24 Stonnen drastesch geännert, dat soten de Premier Xavier Bettel an d'Gesondheetsministesch Paulette Lenert wéi se en Donneschdeg den Owend no engem weideren extraordinäre Regierungsrot wéinst der Longekrankheet virun d'Press getruede sinn. Deem zweete bannent 24 Stonnen.

Extrait Xavier Bettel: Mesuren

Xavier Bettel: Déi Mesuren, déi mer haut decidéiert hunn, si vun enger Envergure, wéi se eenzegaarteg hei zu Lëtzebuerg sinn. An den nächsten Deeg a Woche ännert sech den Alldag an onsem Land a mir mussen eis upassen. Jidderee vun eis. Et geet elo drëms, d'Vitess mat där de Virus sech verbreet maximal ze drosselen. Et ass fundamental, dass mer alles maachen, fir nei Infektiounen esou wäit wéi et nëmme geet och ze evitéieren.“

PDF: Schreiwes vun der Regierung

An de leschte 24 Stonne si weider Infektioune bäikomm. Am Ganze ginn et der elo 26 hei am Land. Dorënner ee Mann vu 94 Joer, deen an engem kriteschen Zoustand ass. Iwwer 90 Leit waren um Donneschdeg den Owend offiziell a Quarantän.

Wéinst dëser Evolutioun huet d'Regierung misse weider, méi drastesch Mesuren huelen, déi an eisen Alldag agräifen.

Vun e Méindeg un an nach bis de 27. Mäerz also fir déi nächst zwou Woche sinn all d'Schoulen, d'Crèchen an d'Betreiungsstrukturen zou. Och op der Uni Lëtzebuerg gi keng Coursë méi gehalen.

E Freideg de Moien informéiert den Educatiounsminister Claude Meisch iwwert all d'Detailer. D'Kanner sinn net a Quarantän an et ass och kee schoulfräi. Hausaufgaben an déi aner Kontakter mam Léierpersonal solle via E-mail ofgewéckelt ginn. Concernéiert Eltere kënnen op de Congé pour raisons familiales zréckgräifen.

Kanner si wuel net besonnesch riskéiert fir e schlëmme Verlaf vun der Krankheet ze hunn. Am Contraire, si hunn éischter manner, fir net ze soen keng Symptomer, mäi riskéiere vulnerabel Leit unzestiechen.

An deem Kontext huet de Premier Xavier Bettel och ënnerstrach, et wier fatal, d'Kanner an dësem Kontext vun de Grousseltere versuergen ze loossen.

Visitten an de Spideeler an den Alters- a Fleegeheemer si bis op Weideres verbueden.

Dat selwecht gëllt fir Evenementer vu méi wéi 100 Leit dobannen a méi wéi 500 Leit dobaussen.

Extrait Xavier Bettel: Evenementer

Xavier Bettel: Et gëtt eng Interdictioun vun Evenementer iwwer 100 Leit, déi an engem Raum stattfannen. Bei Evenementer dobausse gëllt dat fir d'Limitt vu 500 Leit, woubäi muss sécher gestallt ginn, dass och e méiglechen Ofstand, vun engem Meter ze halen, machbar ass.

Donieft ginn och keng Sortië méi mat de Leit an den Altersheemer organiséiert.

An d'Regierung freet d'Spideeler, de Mataarbechter aus dem Gesondheetswiese kee Congé z'accordéieren. Grenzen zoumaache wier wéinst der héijer Zuel u Frontalieren och am Gesondheetswiese keng Optioun. Da kënne mer eis Spideeler zoumaachen, sou de Staatsminister.

Vulnerabel Persounen, wéi Leit iwwer 65 Joer, Persoune mat Autoimmunkrankheeten, Zocker, Häerzkreeslafproblemer oder Patienten, déi a Behandlung sinn, kréie recommandéiert, fir sech nëmmen ze deplacéieren, wann et wierklech néideg ass, a baussent de Stousszäiten akafen ze goen, an all Evenementer mat vill Leit z’evitéieren.

Den ëffentlechen Transport funktionéiert weider. Et wäerten zu de Stousszäiten awer méi Busser fueren, fir datt manner Leit beieneen op enkem Raum sinn. Fir d'Buschaufferen ze schützen, gi vun e Freideg u vir keng Diere méi opgemaach, d'Leit mussen hannen eran- an erausklammen, déi éischt Rei am Bus muss fräi bleiwen an et gi keng Ticketen (RegioZone) an de Gefierer méi verkaaft. Dat geet aus engem Avis vum Mobilitéitsministère ervir.

© Thomas Toussaint / RTL 5minutes

D'Hotline vun der Regierung 8002 8080 ass antëscht esou iwwerlaascht, datt d'Regierung de Leit recommandéiert, fir d'éischt op de Site gouvernement.lu no Informatiounen kucken ze goen. Dee gëtt e Freideg de Moie komplett à jour gesat. Fir datt eng Iwwerlaaschtung an Zukunft awer net méi virkënnt, gëtt d'Hotline och verstäerkt an et goufen dofir nei Leit rekrutéiert.

D'Paulette Lenert huet en Donneschdeg den Owend och erkläert, datt an Zukunft just nach déi Leit getest ginn, déi Komplikatiounen hunn. Jiddereen, dee Grippesymptomer huet, soll sou laang e krank ass, plus nach 24 Stonne méi laang, doheem bleiwen a sech isoléieren. En Test ass net néideg, wann d'Symptomer harmlos sinn. Jiddereen, deen enke Kontakt hat mat enger infizéierter Persoun, dat heescht ënner zwee Meter op d'mannst 15 Minutte laang, soll 7 Deeg doheem a Quarantän bleiwen a weider 7 Deeg oppassen, zum Beispill d'Féiwer zweemol den Dag moossen.

Wann et geet, soll ee vum Télétravail profitéieren, also vun doheem aus schaffen. Hei war d'Regierung zanter de leschten Deeg a Kontakt mat den Nopeschlänner.